Мариа Фиаларетова Аԥсныҟа нхара ҳәа дааит хәы-шықәса раԥхьа. Афон ҿыц дынхоит. Лнапы алакуп фиузинг захьӡу, Аԥсны азы макьаназ иҿыцу аҟазара.
– Сара фиузинг захьӡу саҳахьеит, аха атехника зеиԥшроу сыздыруам. Шәусумҭақәа шԥаҟашәҵо?
– Асаркьа 800 градус рҟынӡа иуршыроуп. Аԥшшәы змоу асаркьа ԥҽыхақәа иԥшшәыдоу асаркьа ҽыҭ иақәуҵоит. Асаркьа акырӡа иахьшу иахҟьаны дара еидҷаблоит, аматериалгьы акны иҟалоит.
– Иабашәҵеи ари аҟазара?
– Аԥсны. Ҳара иаҳҭахын асаркьаҭарчыра аусхк ааҳартырц, аха уи аԥаразоужьра рацәа аҭаххеит. Фиузинг нап алаҳкит. Сара асаркьа уаанӡа снапы шалакымызгьы театртә сахьаҭыхҩуп. Ҳаналага, иаҳгәаԥхеит.
– Заҟа аамҭа ҵуеи шәнапы алакуижьҭеи абри аус?
– Ԥшьышықәса ҳрықәуп.
– Атехника ирласны ишәзышьҭкаама?
–Руслан Гәулариеи сареи ҳауп аусеицура иалагаз. Фиузинг – иара иидеиа ауп. Иара иҭахын Афон ҿыц асахьарҿиара иадҳәалоу џьара акы ыҟазар. Аҩнаҵаҟа ҟазарҭаны иҟаҳҵеит. Атехника аҵара акәзар, маҷ-маҷ ҳнапахьы иаагон, амаӡақәа аҵаадыраауан. Иара иалнаршоит уфантазиа арҿиара. Оумашәа иԥшӡоу анапкымҭақәа ҟауҵар ауеит, ахәыҷы инаркны аду аҟынӡа.
– Шәусумҭақәа шәымҭиуеи? Аҭыԥантәи ауааԥсыра иаархәома?
– Ааи. Афонтәи адәқьанқәа руак аҟны аҟәша ҳамоуп. Ҳәарада ҳхатәы галереиа аԥҵара ҳагәҭакуп. Аҭыԥантәиқәагьы аԥсшьаҩцәагьы ҳаалыҵ аинтерес рзаҵоуп. Аиҳаракгьы аԥхын аахәаҩцәа рацәоуп. Ҳхатәы саит ҳамоуп. уахь иуҩыр ауеит.
– Аиҳарак ишәзаҿарҵои?
– Асервизқәа. Афатә азы асаанқәа.
– Фиузинг Аԥсны исҵеит шәҳәеит, уаанӡа асаркьа ахархәара гәашәымҭаӡацыз?
– Сара уаанӡа Петербург сынхон. Петербургтәи атеатртә академиа салгеит. Ссахьаҭыхҩуп. Аха акино аҿоума, атеатр аҿоума аусура сгәамԥхеит. Уа еснагь аӡәы иҳәатәы уацныҟәалароуп. Уажә сызҿу аус аҟны схы саԥшәмоуп.
– Аԥснытәи атеатрқәа рҟны аусура шәҭахӡами?
– Питертәи сҩыза, Мариа Романова РУСДРАМ аус ацура далацәажәоит. Убри исгәарԥханы аус лыцызур сылшоит.
– Ишеилыскааз ала хәы-шықәса раԥхьа Аԥсныҟа нхара ҳәа шәааит. Избан?
– 15 шықәса раԥхьа Аԥсныҟа сааит. Аҳәаа сшахысызҵәҟьа еилыскааит ара анхара шысҭаху. Ахшара дансоу ашьҭахь сыԥшәмеи сареи иҳаӡбит Афон ҿыц ақалақь ахь нхара аиасра.
– Избан Афон?
– Сара атеатр аҟны аус анызуаз имаҷымкәа атәылақәеи ақалақьқәеи збахьан. Афон сара сзы анхарҭаз идеалу ҭыԥны избеит.
– Иуадаҩызма аҭыԥантәи аҵасқәа, акультура рыдкылара? Агәылацәа ҿыцқәа?
– Мап. Ҳара арахь аиасра ҳҽаҳаршьцылахьан.
– Аԥсны аӡбахә шԥашәаҳаи?
– Аҵара сыцылҵон – Анастасиа Симак. Уи лан даԥсыуоуп. Лара лҟынтәи ауп Аԥсны аӡбахә ахьсаҳазгьы. Ԥсшьара ҳәа слыцааит. Арахь нхара ҳәа сахьиасыз зныкгьы сгәы иалымсыцт.
– Изныкымкәа Арт-маркет шәалахәхахьеит. Шәаалыҵи шәтематикеи рҽырыԥсахуама?
– Арт-маркет сҽаласырхәуеижьҭеи хы-шықәсоуп. Арт-маркет аӡыргарагьы иазырхоуп. Ауаа уаалыҵ рбоит-ираҳауеит. Ирбарц ирҭаху уарҳәоит, аидеиа ҿыцқәагьы узцәырҵуеит. Урҿиара иацхраауеит.